# ŽUPNE OBAVIJESTI

**PON.** *– sv. Blaž-7.30* + ob. Buhinjak Blaža, Kovačić Ružica i Tomašković Marija

**UTORAK** *– 7.30 +* Magić Josip, Mijo i Dragutin

**SRIJEDA** *– sv. Agata – 7.30 +* Lacko Ivan god. i Terezija

**ČETVRTAK** *– 7.30 +* Kosec Ana god. i Franjo

**PRVI PETAK** *– 7.30* + Koren Dorica, Mato, Stjepan i ob.

**SVIJEĆNICA – BLAGDAN PRIKAZANJA GOSPODNJEG U HRAMU**

 *17.00 – klanjanje pred Presvetim!*

**SUBOTA** *– 17.00 + skupna sv misa:*

+ ob. Perši, Hrg i Jerešić Pavao; + Petrinić Franciska, Valent i ob.; + Skupnjak Stjepan god.; Sačić Petar i Anđela; + Moravec Antun i sinovi; + Videc Marija god. i Stjepan i Šmaguc Petar; Gregorić Josip; + Šaško Martin god. i ob. Šaško; + Novosel Marija god. Sontor Marija i rod. Kušter;

**NEDJELJA** *–* ***5. NEDJELJA KROZ GODINU***

 *7.30 – župna*

 *9.30 +* Jagačić Petar god. Valent i Helena

 *11.00* + Novosel Ivan god. Terezija i ob. Novosel

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

***Župni vjeronauk*** *– petak u 14.30 – prvopričesnici; 15.30 – firmanici*

***U subotu u 10.00 župni vjeronauk za šeste razrede!***

***Mješoviti zbor*** *– proba u srijedu u 19.30*

***Dječji zbor*** *– proba u nedjelju prije sv. mise*

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

***Župna statistika za mjesec siječanj 2020.***

***Kršteni:*** *Vilim Hrkec (Nikola i Suzana r. Topolko)*

***Umrli:*** *Zvonko Smodek (r. 1962.), Dražen Labaš (r. 1965.)*

***Vjenčani:*** *nije bilo!*

Urednici: Tin Jurak, Dominik Hrupek; Odgovara: Josip Hadrović, žpk.
veljača, 2020. Široke Ledine 4, Trnovec, web: [*www.zupa-trnovec.hr*](http://www.zupa-trnovec.hr)e-mail: *zupnilistic.trnovec@gmail.com*, *info@zupa-trnovec.hr*



**ŽUPNI LISTIĆ**

**Župa Majke Božje Snježne - Trnovec**

|  |  |  |
| --- | --- | --- |
| Godina XII. |  Broj 10 (583) | 2. veljače 2020. |



**Prvo čitanje:** Mal 3, 1-4

**Psalam:** Ps 24, 7-10

**Drugo čitanje:** Heb 2, 14-18

**Evanđelje:** Lk 2, 22-40

**Iz evanđelja po Luki 2, 29-32**

Sad otpuštaš slugu svojega, Gospodaru, po riječi svojoj, u miru! Ta vidješe oči moje spasenje tvoje, koje si pripravio pred licem sviju naroda: svjetlost na prosvjetljenje naroda, slavu puka svoga izraelskoga

**S RIJEČJU BOŽJOM KROZ ŽIVOT**

 Kada su Josip i Marija donijeli dijete Isusa u Hram, potaknuti Duhom Svetim, dođoše tada u Hram starac Šimun i proročica Ana; oni upoznaše Gospodina i radosno ga razglasiše, tako bi mogao glasiti sažetak evanđelja koje ćemo čuti u nedjelju 2. veljače na blagdan Svijećnice.

 U ovom se kratkom odlomku iz evanđelja po Luki dogodio susret Boga i čovjeka, starca Šimuna i Isusa Krista, Starog i Novog zavjeta. Izvršavajući zakon Starog saveza Marija i Josip prikazuju Isusa u hramu četrdeset dana nakon njegova rođenja. Prošlo je vrijeme Marijina čišćenja i oni izvršavaju svoju obavezu da se muško prvorođenče prikaže Gospodinu. Sin Božji ne traži iznimke za sebe i poštuje Zakon koji je dao ljudima. Već u tom trenutku ispunjenja starozavjetnog Zakona započinje ostvarenje njegovog potpunog prikazanja Bogu, onog koje je riječima proroka Šimuna navješteno Mariji: „a i tebi će samoj mač probosti dušu — da se razotkriju namisli mnogih srdaca!“ (Lk 2, 35)

 Starac Šimun i proročica Ana koji su i sami svoj život posvetili i prikazali Bogu; Šimuni u iščekivanju Utjehe Izraelove i osluškivanju Duha, a proročica Ana danonoćnim služenjem Gospodinu postom i molitvom, doživjeli su trenutak za koji su se pripremali čitav život, susreli su Mesiju.

 Ali važnije od toga jest da su u malenom djetešcu, u naoko redovitom događaju u Hramu, u naoko redovitom vremenu, kada ništa naizvana u Jeruzalemu nije dalo naslutiti dolazak novoga Kralja, vođeni Duhom Svetim prepoznali Mesiju. Prepoznali su Božje obećanje, otkrili ispunjenje svoga nadanja i radosno gledaju u budućnost čovječanstva koje će biti „prosvjetljeno“ svjetlošću koja je sam Isus Krist. Šimun i Ana su da susreli, prepoznali, upoznali i razglasili.

 Eto zadatka koji pred nas stavlja blagdan Svijećnice. Da u malenom djetešcu prepoznamo i spoznamo Boga, da ga upoznamo, da prosvijetljeni njegovim svjetlom postanemo „svjetlost svijeta“ (Mt 5, 14).

 U toj bismo svjetlosti trebali prepoznati Boga koji nam i danas dolazi kao siromah, kao beskućnik, kao bolesnik, kao zatvorenik, kao izbjeglica, kao osoba s invaliditetom, kao onaj koji je gladan, žedan i koji je gol i bos i služiti Mu. Jasna je Isusova preporuka i poziv svim vjernicima: „Tako neka svijetli vaša svjetlost pred ljudima da vide vaša dobra djela i slave Oca vašega koji je na nebesima“ (Mt 5, 16).

 Kršćanin po svojim djelima treba svijetliti kao znak, putokaz koji vodi u vječni život. Kada na upaljenom plamenu jedne svijeće upalimo drugi plamen, prvoj ništa ne oduzimamo, a drugu svojim svjetlom izbavljamo iz tame. Pozvani smo osvijetliti tamu ovoga svijeta, tamu naših bližnjih, tamu onih u raznim potrebama. Budimo svjetlo drugima.

**SVETI BLAŽ**

Sveti Blaž bio je jedan od brojnih mučenika prvih stoljeća kršćanstva. Potjecao je iz grada Sebaste u Armeniji a već od ranog djetinjstva i mladosti opredijelio se za Krista napustivši radosti i užitke ovoga svijeta. Bio je za ono doba veoma obrazovan čovjek i vršio je službu liječnika radosno pomažući siromasima. Pomagao im je ne samo kao liječnik, već je još više kao kršćanin u njima gledao i susretao samoga Krista. Svojim držanjem i dobročinstvima postao je u gradu veoma popularna i draga osoba. A kako je tada Božji narod birao biskupa, to su po biskupovoj smrti na njegovo mjesto izabrali Blaža. Za vrijeme cara Licinija buknuo je na istoku opet strašan progon kršćana a prvi su na udaru bili pastiri. Blaž je svoje vjernike bodrio da ustraju u vjeri. Na nagovor svećenika i vjernika Blaž se sklonio pred neprijateljima ali je ipak bio uhićen. Bio je mučen kako bi ga prisilili na otpad. Sveti biskup hrabro je podnio sve muke i nije se dao ničim zastrašiti. Krvnik mu je godine 317. odrubio glavu. Ta glava kao dragocjena relikvija godine 972. dospjela je u Dubrovnik.

**SVETA AGATA**

Sveta Agata rođena je u prvoj polovici III. stoljeća na Siciliji, u gradu Palermu ili Cataniji. Pretrpjela je mučeništvo za vrijeme cara Decija 5. veljače 251. godine. Prema legendarnim podacima potjecala je iz bogate i plemenite obitelji. Već kao djevojčica učinila je zavjet djevičanstva. Da ga obrani, morala se mnogo boriti, ali je iz svih borba izašla kao pobjednica.

Kad je objavljen Decijev ukaz protiv kršćana, neki Kvintijan, magistrat, znajući da je Agata kršćanka, dao je nalog da je uhvate i povjere nekoj pokvarenoj ženi, Afrodiziji, vlasnici bordela, koja je čak i svojih devet kćeri unovčila bludništvom. Njezin je zadatak bio pokvariti Agatu,a pritom se služila obećanjima i prijetnjama. Na sve to Agata je, krijepeći se neprestanom molitvom, ostajala postojana u dobru. Trideset se dana Afrodizija mučila nagovarajući Agatu da pristane biti Kvinijanova, ali bez uspjeha. Ogorčen, dao ju je mučiti. Drvenim spravama rastezali su joj ruke i noge, zatim joj užarenim kliještima amputirali dojku. Tada je Agata izrekla riječi: “Zar te nije stid kidati ono čime te majka dojila?”. Čudom se spasila, ali je ponovno zatvorena i stavljena na žeravicu. Tog trenutka odjeknuo je snažan zemljotres. Agatini mučitelji su poginuli pod ruševinama, a Kvintijan je pobjegao u strahu. Agata je zahvalila dragom Bogu jer je prekinuo njezine patnje i preminula 5. veljače 251. u Cataniji.